text: Intet kriminelt bag politiaktion
  05 juni 2012 kl. 09.51
  Der lå ikke noget kriminelt bag en stor politiaktion i Hodde ved Varde i op mod seks timer mandag eftermiddag.
  En 30-årig mand blev reddet ud af sit hus, hvor han tilsyneladende havde forskanset sig. Han havde jagttegn og skydevåben i huset.
  - Sagen ligger inden for reglerne om privatlivets fred, så politiet har tavshedspligt, siger kommunikationsmedarbejder Helle Lundberg fra Syd- og Sønderjyllands Politi.
  Manden var ikke til fare for andre end sig selv, og det formodes, at han nu kommer under psykiatrisk behandling.
  Politiet tog ingen chancer under aktionen. Vidner fortæller, at et stor antal bevæbnede betjente med skudsikre veste omringede mandens hus. Det lykkedes dem ved 18-tiden at få ham til at forlade huset.
  Helle Lundberg afviser tidligere oplysninger om, at politiet brugte gas for at fordrive den 30-årige fra huset. Der lå heller ikke et ægteskabeligt opgør bag dramaet.
  Under aktionen var Vejlevej - hovedvej 487 - gennem Hodde afspærret.
  